وزير الخارجية، ناصر بوريطة، دار حوار مع شبكة “بريتبارت” الامريكية، الاربعاء الماضي، في السفارة المغربية في بوخارست عاصمة رومانيا. في هاد الحوار عبر بوريطة على دعم المغرب للسياسة الامريكية تجاه ايران، وضرورة دعم هاد الاخيرة للمجهودات المغربية فالصحراء. اكد بوريطة ان المغرب فرحان بادارة ترامب، قائلا: “عندنا فرص مع هاد الادارة حيت موقفها واضح ازاء ايران”. وفاش سولوه علاش المغرب قطع علاقتو مع ايران في 2009، الوزير جاوب : ” ايران باغا تكون حاضرة فشمال افريقيا، وحاولات تطور حضور حتى فالمغرب، بجذب الشباب المغربي من خلال اعطائهم منح دراسية... كان عندنا ملحق ثقافي ايراني، وكان كيزور لفيلاجات المغربية وكيعطيهم كتوبة وكيحاول يلعب ليهم بدماغهم”. مضيفا: “ايران كتستهدف حتى الجالية المغربية في اوروبا، وخاصة في بلجيكا، و بسبب تردد اوروبا في “معالجة” الاسلام، لقاو الطريق مفتوحة ويمكنلهم يديرو مابغاو، والنتيجة هي كاين مغاربة عوض ما يعتانقو الاسلام المعتدل، كيعلموهم الاسلام الافغاني والايراني... ومنو كيخرج الارهاب، و هناك علاقة واضحة بين البوليساريو و حزب الله، حيت الجبهة مهمة بزاف بالنسبة ليهم”. وقال الوزير ل “بريتبارت” ان حزب الله كيشكل خطر عسكري واقتصادي في افريقيا، وان “تاج الدين” اللي تشد فالمغرب في 2017 كان كيبيض الفلوس، وهو اللي كان الرابط بين ايران وحزب الله وافريقيا جنوب الصحراء، وافريقيا الغربية خاصة، وكان مهم بزاف بالنسبة لامريكا حيت عارف گاع العمليات المالية. وجميع الارباح اللي كتجنيها ايران من حزب الله كتستتمرها في افريقيا، كيشريو الفناديق، الاسواق التجارية... اذا ماتستخفوش بالجانب الاقتصادي”. واضاف الموقع، ان بوريطة غيمشي لواشنطن، باش يتلاقا بكبار المسؤولين ويأمن دعم الولايات المتحدة لملف الصحراء، و زيادة الاستثمارات الامريكية في الاقتصاد المغربي. وختم بوريطة الحوار قائلا: ” ادارة ترامب عندها جميع المتطلبات باش تلقا حل للنزاع الصحراء، والمغرب كيلتامس مساعدتها”. 
بوريطة في حوار مع “بريتبارت” الامريكية: الرباط كتدعم السياسة الامريكية اتجاه ايران.. وحزب الله عندو علاقة بالبوليساريو.. والمغرب محتاج لمساعدة ادارة ترامب